बांग्लादेश ने उल्फा के दो शीर्ष नेता भारत को सौंपे  
बांग्लादेशी सुरक्षाबलों ने शनिवार को मेघालय में भारत-बांग्ला सीमा पर उल्फा के दो शीर्ष नेताओं को सीमा सुरक्षाबल (बीएसएफ) को सौंप दिया।
बांग्लादेशी सुरक्षाबलों ने शनिवार को मेघालय में भारत-बांग्ला सीमा पर उल्फा के दो शीर्ष नेताओं को सीमा सुरक्षाबल (बीएसएफ) को सौंप दिया। सूत्रों ने बताया कि उल्फा के कैप्टन अंतू चाउदांग और सेकंड लेफ्टिनेंट प्रदीप चेतिया को सुबह दावकी सीमा पर भारत को सौंप दिया गया।  इन्हें असम पुलिस की एक टीम गुवाहाटी लेकर आ रही है। उल्फा के प्रचार सचिव अरुणदोय दोहोतिया ने गत 18 दिसंबर को मीडिया को भेजे गए एक ई-मेल में दावा किया था कि इन दोनों नेताओं को बांग्लादेश में भारतीय खुफिया एजेंसियों ने पकड़ लिया है और तब से दोनों का कुछ पता नहीं है।  परेश बरुआ और जिबोन मोरन के बाद चाउदांग उल्फा का तीसरा शीर्ष नेता है। भारतीय सुरक्षा एजेंसियों ने पूर्व में कहा था कि चाउदांग दिसंबर में एक मोटरसाइकिल दुर्घटना में घायल हो गया था और बांग्लादेश में इलाज करा रहा है।